Монгол Улсын Их Хурлын 2012 оны намрын ээлжит чуулганы Эдийн засгийн байнгын хорооны 2013 оны 01 дүгээр сарын 16-ны өдөр (Лхагва гариг)-ийн хуралдаан 10 цаг 30 минутад Төрийн ордны “В” танхимд эхлэв.

Байнгын хорооны дарга, Улсын Их Хурлын гишүүн Б.Гарамгайбаатар ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих Байнгын хорооны 19 гишүүнээс 14 гишүүн ирж, 73.6 хувийн ирцтэй байв.***

***Чөлөөтэй:*** *Ц.Даваасүрэн;*

***Өвчтэй:*** *С.Бямбацогт, Х.Болорчулуун;*

***Тасалсан:*** *Л.Гантөмөр, Д.Тэрбишдагва;*

 ***Нэг. “Төрөөс төмөр замын тээврийн талаар баримтлах бодлого батлах тухай” Улсын Их Хурлын 2010 оны 32 дугаар тогтоолын хэрэгжилтийн явц, байдлын талаарх Зам тээврийн сайдын мэдээлэл***

 Хаалттай хуралдав.

***Хоёр. “Түр хороо байгуулах тухай” Улсын Их Хурлын тогтоолын төсөл (****хэлэлцэх эсэх****)***

Хэлэлцэж буй асуудалтай холбогдуулан Улсын Их Хурлын Эдийн засгийн байнгын хорооны зөвлөх Ж.Батсайхан, референт Ш.Ариунжаргал нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Улсын Их Хурлын гишүүн Б.Бат-Эрдэнэ танилцуулав.

Танилцуулгатай холбогдуулан Улсын Их Хурлын гишүүн Б.Гарамгайбаатарын асуусан асуултад Улсын Их Хурлын гишүүн Б.Бат-Эрдэнэ хариулж, тайлбар хийв.

Улсын Их Хурлын гишүүдээс санал гараагүй болно.

**Б.Гарамгайбаатар: -** Монгол Улсын Их Хурлын дэгийн тухай хуулийн 18.3-т заасны дагуу Уул уурхайн хөгжил түр хороо байгуулах тухай Улсын Их Хурлын тогтоолын төслийг дэмжих нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 6

Бүгд: 14

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын Төрийн байгуулалтын байнгын хороонд Улсын Их Хурлын гишүүн Д.Батцогт танилцуулахаар тогтов.

***Хуралдаан 13 цаг 05 минутад өндөрлөв.***

Тэмдэглэлтэй танилцсан:

ЭДИЙН ЗАСГИЙН БАЙНГЫН

ХОРООНЫ ДАРГА Б.ГАРАМГАЙБААТАР

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2012 ОНЫ НАМРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 2013 ОНЫ 01 ДҮГЭЭР САРЫН 16-НЫ ӨДӨР (ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 10 цаг 30 минутад эхлэв.***

**Б.Гарамгайбаатар: -** Эдийн засгийн байнгын хорооны 19 гишүүнээс 10 гишүүн ирсэн байна. Өвчтэй 1 гишүүн, гадаадад 1 гишүүн явж байгаа юм байна. Ингээд албан ёсоор Эдийн засгийн байнгын хорооны хуралдааныг эхэлснийг мэдэгдье.

Өнөөдрийн хэлэлцэх асуудал бол нэгдүгээрт Төрөөс төмөр замын тээврийн талаар баримтлах бодлого батлах тухай Улсын Их Хурлын 2010 оны 32 дугаар тогтоолын хэрэгжилтийн явц байдлын талаарх Зам, тээврийн яамны сайдын мэдээлэл. Хоёрдугаарт нь, Түр хороо байгуулах тухай Улсын Их Хурлын тогтоолын төсөл, хэлэлцэх эсэх байгаа. Гуравдугаарт нь, ажлын хэсгийн ахлагч томилох гэсэн ийм гурван асуудал байна.

За С.Одонтуяа гишүүний горимын саналаар Төмөр замын асуудлыг хаалттай горимд шилжүүлж хуралдъя гэсэн ийм горимын санал гарч байгаа учраас дэмжиж байгаа гишүүд гараа өргөнө үү.

10-аас 9.

За хурлаа хаалттай горимд шилжүүлье. **(*Уг асуудлаар хаалттай хуралдав*)**

***Хоёр. “Түр хороо байгуулах тухай” Улсын Их Хурлын тогтоолын төсөл (****хэлэлцэх эсэх****)***

Одоо 1 цаг болчихоод байна. Зарим гишүүд юм яримаар байна гээд байсан юм даа. Хуучин юун дээр Д.Ганхуяг сайд байгаа. За өглөөний ирцээрээ нэгмөсөн дуусгаад явахаас даа.

За хоёр дахь асуудал бол Түр хороо байгуулах тухай Улсын Их Хурлын тогтоолын төслийг хэлэлцэх байгаа. Тэгээд Уул уурхайн хөгжил түр хороо байгуулах тухай Улсын Их Хурлын тогтоолын төслийн талаар төсөл санаачлагчийн илтгэлийг Б.Бат-Эрдэнэ гишүүн танилцуулах юм байна.

**Б.Бат-Эрдэнэ: -** За ийм байгаа юм гишүүд ээ. Ерөнхийдөө бол бидний Улсын Их Хурлын 18 гишүүн гарын үсэг зураад хуулийн төсөл санаачилсан, Улсын Их Хурлын тогтоолын төсөл. Уул уурхайн, хариуцлагатай уул уурхайн хөгжлийн түр хороо байгуулъя гэж Монгол Улсын Их Хурлын тухай хуулийн 25 дугаар зүйлийн 25.1 дэх хэсэгт Улсын Их Хурал бүрэн эрхээ хэрэгжүүлэхдээ тодорхой асуудлыг шалган судалж, санал боловсруулах, дүнг нэгдсэн хуралдаанд танилцуулах үүрэг бүхий түр хороог Улсын Их Хурлын тогтоолоор байгуулан ажиллуулж болно гэсэн. Ингэж заасан байгаа. Тэгээд энэ бүрэн эрхийн хүрээнд түр хороо байгуулж, өнөөдөр одоо манай орны хувьд энэ эрдэс баялаг, уул уурхайн салбар дахь энэ төрийн бодлогыг бол нэгдсэн бодлого төлөвлөлтөд оруулах ийм зайлшгүй шаардлага байна.

Нийгэм, эдийн засаг, байгаль орчин, хүн ам зүйн нутагшилт, тэгээд дэд бүтцийн хувьд бол одоо, тэгээд ийм шаардлагын үүднээс одоо бид Улсын Их Хурлаас өмнө нь баталсан хууль, тогтоол, шийдвэрүүдийг, санал дүгнэлт боловсруулах ийм үүрэг бүхий түр хороог байгуулж ажиллуулъя гээд. Энд бол бүх намын төлөөлөл орсон байгаа. Бие даагчдын төлөөлөл орсон байгаа. Ингээд одоо ажиллуулъя. Энэ бол ямар нэгэн байдлаар аль нэг Байнгын хорооны үүрэг функцын ажлыг бол давхардуулах юм уу, тэндээс тусгаарлах гэж байгаа асуудал биш. Маш тодорхой хугацаанд. Их Хурал одоо хугацааг нь заагаад өгөх байх. Ингээд одоо энэ зааж өгсөн хугацаанд нь бид ажлаа чанарын өндөр түвшинд хийж Их Хуралд дүнг нь танилцуулаад ингэж шинэ Улсын Их Хурал, шинэчлэлийн Засгийн газрын өмнө тавьсан энэ зорилтыг хэрэгжүүлэхэд одоо тусалж ингэж ажиллах ийм зорилготой байгаа юм. Баярлалаа та бүхэндээ.

**Б.Гарамгайбаатар: -** За асуух асуулттай гишүүд байна уу? За би асуух асуулт байна.

Энэ өмнөх Их Хурал дээр бас ийм ажлын хэсэг, дэд хэсгийг байгуулж байсан байгаа байхгүй юу. Д.Дэмбэрэл даргын гарын үсэгтэйгээр. Энэ байгуулсан ажлын хэсэг бас яг энэ асуудлыг л боловсронгуй болгох, гэрээ хэлцэл эргэж харах, зарчмын зөрүүтэй саналуудыг нэгтгэх барих энэ бүх асуудлуудыг тусгасан ийм дэд хороо, түр хороо байгуулж байсан юм билээ. Тэгээд энэ ажлын хэсгийн үр дүн ямар байсан юм болоо гэж Б.Бат-Эрдэнэ гишүүн, энэ хуучин гишүүдээс асуумаар байгаа байхгүй юу. Яагаад вэ гэхээр энэ дахиад яг энэ утга санаатай ижил шинэ дэд хороо байгуулах гээд байгаа юм уу даа.

**Б.Бат-Эрдэнэ: -** За баярлалаа. Би хариулъя. Бид өмнөх Улсын Их Хурлын бүрэн эрхийн хугацаанд ажлын хэсэг байгуулж ажиллуулсан. Х.Бадамсүрэн гишүүнээр ахлуулсан. Манай байгуулсан ажлын хэсэг бол тодорхой үр дүнд хүрсэн. Гэлээ гэхдээ бид бас энэ ажлын хэсэг маань яг энэ хэмжээнд, бүрэн хэмжээнд ажиллаж чадахгүй байна гэж үзсэн учраас Улсын Их Хурлын гишүүн З.Энхболд, Д.Ганхуяг, Ц.Даваасүрэн, за бусад гишүүдийн хамт мөн одоо түр хороо байгуулах ийм саналыг өмнөх Их Хуралд өргөн барьсан. Бас мөн тогтоолын төсөл хэлбэрээр. Энэ бол одоо цаг хугацаа нь одоо сонгуулийн өмнө цаг хугацаа тулгачихсан байсан учраас түр хороо байгуулж ажиллуулж чадаагүй. Тийм учраас нэгэнт ер нь одоо ийм ажлын, бидний одоо эрх ашиг, шаардлага байгаа учраас энэ шинэ Их Хуралд одоо бүтцийн байгууллага, түр хороо байгуулаад. Дахин хэлэхэд маш тодорхой хугацаанд, богино хугацаанд ажиллая гэсэн ийм саналтай байгаа юм.

**Б.Гарамгайбаатар: -** Энэ дээр бас сая Б.Бат-Эрдэнэ гишүүний хэлсэн энэ улсуудын нэр бүгд байгаа юм л даа. Тэгээд үнэхээр одоо шаардлагын хэмжээнд хүртэл ажиллаж чадаагүй юм бол одоо энэ Их Хурлын үед бас энэнээсээ илүү сайн ажиллах тийм боломж байна гэж одоо ямар байдлаар харж байгаа юм бэ гэж бас нэг асуух гэсэн юм.

**Б.Бат-Эрдэнэ: -** Тэгэхээр зэрэг энэ гишүүд маань бол ер нь 40, 50 хувь нь бараг шинэчлэгдсэн байгаа. Энэ жилийн одоо энэ 2012 оны сонгуулийн үр дүнгээр байгуулагдсан Улсын Их Хурал бол өөрөө их өвөрмөц. Өмнө нь бол одоо хоёр намын төлөөлөл байсан бол энэ жилийн Улсын Их Хурал бол нам намын төлөөлөл байгаа. Бие даагчдын төлөөлөл байгаа. Энэ уул уурхай, эрдэс баялгийн салбарит санал онолоо хэлж байсан иргэний нийгмийн төлөөллүүд энд бүрэн хэмжээгээр Их Хуралд суудал авсан байгаа. Тийм учраас шинэ бүтэц бүрэлдэхүүнээр.

Өмнөх таны өөр дээр чинь байгаа энэ бол ажлын хэсэг. Бид түрүүн түр хороо байгуулах гээд яг цаг хугацааны хувьд амжаагүй учраас түр хороог байгуулж чадаагүй. Ер нь энэ асуудлыг бол Их Хурлын нэг бүтцийн байгууллага байгуулж байж авч үзэх нь зөв зүйтэй гэдэг дээр бид санал нэгдэж байсанг юм.

**Б.Гарамгайбаатар: -** За өөр асуулттай гишүүд байна уу? Асуулт асууж дууслаа. Үг хэлэх гишүүд байна уу? За алга байна.

За тэгээд Монгол Улсын Их Хурлын дэгийн тухай хуулийн 18.3-т заасны дагуу Уул уурхайн хөгжил түр хороо байгуулах тухай тогтоолын төслийг дэмжих нь зүйтэй гэсэн томъёоллоор санал хураалт явуулъя. Энэ томъёоллыг дэмжиж байгаа гишүүд гараа өргөнө үү.

14-өөс 8.

**Б.Бат-Эрдэнэ: -** За их баярлалаа та бүхэндээ.

**Б.Гарамгайбаатар: -** Дүгнэлтийг Төрийн байгуулалтын байнгын хороонд хүргүүлнэ. Дүгнэлтийг Төрийн байгуулалтын байнгын хороонд танилцуулах үүргийг Д.Батцогт гишүүнээр хүргүүлье.

За өнөөдрийн Байнгын хорооны ажил дууслаа. Үнэт цаасны ажлын хэсэг дахиж ярьж байж шийдье. Дараа нь болохгүй бол одоо арай хэтэрхий боллоо.

***Хуралдаан 13 цаг 05 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД